Nikaraqua fələstinliləri

Nikaraqua fələstinliləri (; ) — Şimali Amerika qitəsində yerləşən Nikaraquada məskunlaşmış fələstin əsilli əhali. Nikaraqua fələstinliləri, ərəb diasporasının Mərkəzi Amerikadakı əsas qüvvələrindən hesab olunur və sayları 2.000 nəfərə yaxındır.

 Tarixi 
1890-cı ildən 1940-cı ilə qədər Nikaraquada yaşayan ərəbəsilli vətəndaşların ölkəyə gəlməsini məhdudlaşdıran müxtəlif qanunların mövcud olmağına baxmayaraq, zamanla onların bir çoxu ləğv edilmişdir. Nikaraquada konkret nə qədər fələstinlinin yaşadığı məlum deyil. Əsas bilinən hadisələrdən biri Birinci Dünya müharibəsinin sonlarına yaxın Osmanlı imperiyası nəzarətindəki ərazilərdə yaşayan 40 fələstinli ailənin ölkəyə gəlməsidir. 2000-ci ilin məlumatına görə Nikaraquada 500 ərəbəsilli ailə yaşayır və bu ailələrin mütləq əksəriyyəti fələstinlilərdən ibarətdir.

Nikaraquaya gələn fələstinlilərin əksəriyyəti xristian dininə mənsub olan insanlar olmuşdur. İcmanın kiçik bir hissəsi müsəlmanlardan ibarətdir. Nikaraqua fələstinliləri daha çox Ramallah, Qüds, Betlehəm və Beit Jala şəhərlərinin ətraf ərazilərində yerləşən kənd bölgələrindən ölkəyə gəlmişdilər. Gəlmələrin sırasında kəndlilərin üstünlük təşkil etməsi kənd təsərrüfatının inkişafında yeni prespektivlər yaradırdı. Nikaraqua hökuməti mühacirlərə loyal münasibət bəsləmədiyindən əksər mühacirə təsərrüfatla məşğul ola bilmək üçün torpaq sahəsi verilməmişdir.

Ölkənin şimal bölgəsi olan Nueva-Seqoviya departamentində torpaq sahəsi əldə edən az sayıda fələstinli burada kənd təsərrüfatı ilə məşğul olmağa başlamışdır. Kənd təsərrüfatı ilə məşğul olmaqla yanaşı bir çox fələstinli özünü ticarət sahəsində də sınamağa üstünlük verdi. Manaqua, Qranada və Masaya şəhərində fələstinlilərin idarə etdiyi böyük ticarət şəbəkələri yaradıldı. Fələstinlilər əsasən geyim və qida satışı ilə məşğul olan dükkanlarda işləməkdədirlər. Bu gün fələstinli şəxslər tərəfindən yaradılan və idarə edilən ticarət mərkəzlərindən "París Loundres", "Almacén Dajer" və "La Media Luna"nı misal göstərmək olar.

1958-ci ildə paytaxt Manaqua şəhərində yaradılmış "Ərəb klubu" () təşkilatı Nikaraquada yaşayan ərəb əsilli əhalinin mədəni və ictimai işlərini koordinasiya etməkdədir. "Ərəb klubu"na ölkədə yaşayan livanlı və suriyalı ərəblər də qoşulmuşdur, lakin klubun 80% üzvləri fələstinlilərdən ibarətdir.

 İstinadlar 

Kateqoriya:Ərəb diasporu
Kateqoriya:Fələstin cəmiyyəti
Kateqoriya:Nikaraqua əhalisi